《碧牡丹 自锡山却返武林，朋辈招邀，勉留十日，劳歌未已，重赋短章》
清代·周之琦

乍送轻帆去。却趁回波住。小别经旬，早是秋光催暮。

醉撷霜萸，怜断红非故。伤心江上尊俎。

瘴乡路。黯黯情味苦。欢场可堪追溯。怨绿眉峰，应念天涯风絮。

甚日重来，寻唾绒窗户。一痕清泪弹处。

作者简介：周之琦（公元1782年～1862年），字稚圭，河南祥符（今河南开封）人。清嘉庆十三年（公元一八0八年）进士，改庶吉士。散馆，授编修。累官广西巡抚，疏言筑堤赈灾等事，凡数十上。道光二十六年，因病乞休。病逝于家中。周之琦工词，浑融深厚，瓣香北宋，有《金梁梦月词》二卷，《怀梦词》二卷，《鸿雪词》二卷，《退庵词》一卷，总名《心日斋词》，传于世。辑有《心日斋十六家词选》。